CELEX: 32013D0323
Language: lt
Date: 1371772800000
Title: 2013/323/ES: 2013 m. birželio 21 d. Tarybos Įgyvendinimo sprendimas, kuriuo iš dalies keičiamas Įgyvendinimo sprendimas 2011/344/ES dėl Sąjungos finansinės pagalbos suteikimo Portugalijai

27.6.2013   
            
            
               LT
            
            
               Europos Sąjungos oficialusis leidinys
            
            
               L 175/47
            
         TARYBOS ĮGYVENDINIMO SPRENDIMAS
   2013 m. birželio 21 d.
   kuriuo iš dalies keičiamas Įgyvendinimo sprendimas 2011/344/ES dėl Sąjungos finansinės pagalbos suteikimo Portugalijai
   (2013/323/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2010 m. gegužės 11 d. Tarybos reglamentą (ES) Nr. 407/2010, kuriuo nustatoma Europos finansinės padėties stabilizavimo priemonė (1), ypač į jo 3 straipsnio 2 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Portugalijos prašymu 2011 m. gegužės 17 d. Taryba suteikė Portugalijai finansinę pagalbą (Tarybos įgyvendinimo sprendimas 2011/344/ES (2)), remdama griežtą ekonomikos ir finansų reformų programą (toliau – Programa), kuria siekiama atkurti pasitikėjimą, sudaryti sąlygas tvariam ekonomikos augimui atkurti ir Portugalijos, euro zonos ir Sąjungos finansiniam stabilumui apsaugoti;
            
         
               (2)
            
            
               pagal Įgyvendinimo sprendimo 2011/344/ES 3 straipsnio 10 dalį Komisija kartu su Tarptautiniu valiutos fondu (toliau – TVF) ir Europos Centriniu Banku (toliau – ECB) vasario 25 d. – kovo 14 d. atliko septintą Portugalijos valdžios institucijų pažangos įgyvendinant sutartas priemones pagal Programą peržiūrą. Vėliau, 2013 m. balandžio 14–17 d. ir 2013 m. gegužės 8–11 d., tam tikros fiskalinės priemonės buvo įvertintos pakartotinai;
            
         
               (3)
            
            
               Sąjungos paskolų ilgiausio vidutinio termino pratęsimas būtų naudingas, nes taip būtų paremtos Portugalijos pastangos atgauti visas galimybes patekti į rinką ir sėkmingai baigti Programos vykdymą. Kad Sąjungos paskolos ilgiausio vidutinio termino pratęsimas būtų visapusiškai naudingas, Komisijai turėtų būti leista pratęsti paskolos dalių ir dalinių išmokų terminą;
            
         
               (4)
            
            
               2012 m. realusis bendrasis vidaus produktas (toliau – BVP) sumažėjo 3,2 % po netikėtai didelio ekonominės veiklos ir užimtumo sumažėjimo paskutinį metų ketvirtį. Dėl šių pokyčių ekonomines perspektyvas teko sumažinti: dabar prognozuojama, kad realusis BVP 2013 m. sumažės 2,3 % dėl didesnio neigiamo perkėlimo iš 2012 m. poveikio, didesnio vidaus vartojimo sumažėjimo esant didesniam, nei anksčiau numatyta, nedarbui ir silpnesnių išorės paklausos perspektyvų. Taip pat planuojama, kad ekonomikos atsigavimas bus vangesnis, nei tikėtasi anksčiau: prognozuojama, kad realusis BVP antrąjį metų pusmetį pasieks žemiausią lygį ir 2014 m. vidutiniškai per metus augs 0,6 %. Numatomas realusis BVP augimas 2015 m. bus 1,5 %. Numatoma, kad 2014 m. nedarbas šoktels iki 18½ % darbo jėgos;
            
         
               (5)
            
            
               2012 m. valdžios sektoriaus deficitas pasiekė 6,4 % BVP, t. y. buvo didesnis nei Programos tikslas – 5 % BVP. Nominalų deficitą paveikė kelios didelės vienkartinės operacijos, kurių poveikis biudžetui per ankstesnę peržiūrą nebuvo žinomas. Operacijas, be kita ko, sudaro: kapitalo injekcija į valstybinį banką CGD (0,5 % BVP), „Parpública“ akcininko paskolų konvertavimo į SAGESTAMO nuosavybę vykdymas per Vyriausybę (tai dvi valdžios sektoriui nepriklausančios įmonės, operacijos vertė – 0,5 % BVP) ir su BPN turto perdavimu susijęs nuvertėjimas (0,1 % BVP). Be to, po Eurostato patarimo, pajamos iš didžiausių Portugalijos oro uostų eksploatavimo koncesijos pardavimo buvo traktuojamos kaip nuosavo kapitalo sumažinimas, taigi, priešingai, nei Vyriausybė buvo numačiusi biudžete (0,7 % BVP), jis neturėjo poveikio valdžios sektoriaus balansui. Į nominalų balansą neįtraukus šių vienkartinių veiksnių, valdžios sektoriaus deficitas būtų buvęs 4,7 % BVP, t. y. mažesnis už tikslą. Neleisti deficitui viršyti šio dydžio buvo didžiulis uždavinys, nes dėl makroekonominių priemonių nesurinkta pakankamai pajamų ir jas reikėjo kompensuoti taupant daugiau, negu numatyta biudžete, visų pirma, kiek tai susiję su viešojo sektoriaus darbo užmokesčiu, tarpiniu vartojimu ir asignavimais naujiems investiciniams projektams;
            
         
               (6)
            
            
               apskritai 2012 m. fiskalinės pastangos, vertinamos struktūrinio balanso pagerėjimu, pasiekė 2,4 % BVP ir atitinka 2012 m. spalio 9 d. Tarybos rekomendaciją siekiant ištaisyti perviršinio valdžios sektoriaus deficito padėtį Portugalijoje. Pirminio struktūrinio balanso pagerėjimas buvo netgi didesnis – 2,7 % BVP;
            
         
               (7)
            
            
               atsižvelgiant į 2012 m. pokyčius, naujajame 2013 m. pradiniame biudžete numatyta, kad trūkstamos pajamos ir padidėję socialiniai pervedimai natūra perkeliami į kitą laikotarpį, o didelė dalis 2012 m. paskutinį ketvirtį sutaupytų lėšų nelaikomos nuolatinėmis, todėl į 2013 m. perkeliama neigiama maždaug 0,4 % BVP suma. Be to, makroekonominė perspektyva 2013 m. labai pablogėjo, taigi pradinis biudžetas sumažėjo dar 0,5 % BVP. Atsižvelgiant į šiuos pokyčius, biudžeto tikslų, kaip numatyta penktoje Programos peržiūroje (4,5 % BVP 2013 m. ir 2,5 % BVP 2014 m.), jau nebūtų įmanoma įgyvendinti. Kadangi vertinama, kad nuokrypis iš esmės nuo Vyriausybės nepriklauso, biudžeto koregavimą reikėtų peržiūrėti;
            
         
               (8)
            
            
               todėl deficito tikslai koreguojami taip: 5,5 % BVP 2013 m., 4,0 % BVP 2014 m. ir 2,5 % BVP 2015 m. Šis fiskalinis planas iš naujo derinamas, kad 2011–2015 m. laikotarpiu pirminis struktūrinis koregavimas išliktų apytiksliai 9 %, bet kartu būtų leidžiama imtis automatinių stabilizavimo priemonių ir atsižvelgiama į finansavimo ir skolos apribojimus bei socialines koregavimo išlaidas. Netgi peržiūrėjus tikslus, reikės didelių konsolidavimo priemonių: 3,5 % BVP 2013 m. ir 2 % BVP 2014 m. Programos laikotarpiu numatytas koregavimas grindžiamas įvairiomis struktūrinėmis išlaidų ir pajamų priemonėmis. Tikimasi, kad koregavimo plano bus laikomasi ir pasibaigus Programos laikotarpiui, kad ne vėliau kaip 2015 m. deficitas neabejotinai neviršytų 3 % ribos;
            
         
               (9)
            
            
               į 2013 m. biudžeto įstatymą įtrauktų struktūrinio pobūdžio diskrecinių priemonių vertė – šiek tiek daugiau negu 3 % BVP, atsižvelgus į tai, kad viešojo sektoriaus darbuotojams vėl pradėta mokėti viena iš dviejų išmokų ir dviejų išmokų pensininkams 1,1 dalis, kurios buvo sumažintos 2012 m. Tačiau 2013 m. balandžio 5 d. Konstitucinis Teismas priėmė sprendimą panaikinti kai kurias 2013 m. biudžeto nuostatas, įskaitant likusią nuostatą nemokėti vienos išmokos viešojo sektoriaus darbuotojams, mokėti 0,9 dalį išmokos pensininkams ir nauju mokesčiu apmokestinti bedarbio ir nedarbingumo dėl ligos išmokas, taigi sukuriamas 0,8 % BVP fiskalinis atotrūkis. Siekiant šį atotrūkį pašalinti ir paremti būtiną fiskalinį koregavimą 2014 ir 2015 m., Vyriausybė balandžio ir gegužės mėn. priėmė nuolatinių išlaidų mažinimo priemonių paketą, kurio bendras poveikis 2013–2014 m. bus 4,7 mlrd. EUR arba 2,8 % BVP ir kurio 0,8 % BVP vertės priemones numatoma įgyvendinti 2013 m. 2014 m. bus atkurtas balansas tarp pajamomis ir išlaidomis pagrįstos konsolidacijos;
            
         
               (10)
            
            
               be to, vėl visiškai atnaujinus abiejų išmokų viešojo sektoriaus darbuotojams ir pensininkams mokėjimą, padidėjusios pajamos sudaro daugiau nei du trečdalius bendrų fiskalinio konsolidavimo pastangų 2013 m., o išlaidų mažinimas sudaro mažiau negu vieną trečdalį, priešingai pradiniams ketinimams konsoliduoti išlaidas;
            
         
               (11)
            
            
               2013 m. į pajamų priemones įtraukta: gyventojų pajamų mokesčio restruktūrizavimas; 3,5 % mokestis, kuriuo apmokestinama minimalų darbo užmokestį viršijančių apmokestinamų pajamų dalis; solidarumo mokestis, kuriuo apmokestinamos didžiausios pajamos; mokesčio bazės išplėtimas ir kiti pajamas didinantys pelno mokesčiai; didesni tabako, alkoholio ir gamtinių dujų akcizai; nekilnojamojo turto mokesčio bazės išplėtimas po pakartotinio nekilnojamojo turto įvertinimo ir speciali pensijoms taikoma solidarumo įmoka, siekiant spręsti su amžiumi susijusius tvarumo uždavinius. Išlaidų priemonėmis numatyta iš esmės mažinti viešojo sektoriaus darbo užmokestį optimizuojant išteklių paskirstymą ir keičiant viešojo sektoriaus darbuotojų skaičių, mažinant išmokas už viršvalandžius, papildomas išmokas ir kompensacijas už specialias atostogas. Kitos išlaidų mažinimo priemonės: toliau racionalizuoti sveikatos priežiūros sektorių; paprastinti socialines išmokas ir teikti tikslingesnę socialinę paramą; mažinti tarpinį vartojimą šakinėse ministerijose; ir sutaupyti lėšų vykdant pakartotines derybas dėl viešojo ir privačiojo sektorių partnerystės sutarčių ir toliau restruktūrizuojant valstybines įmones. Dalis numatytų sutaupyti lėšų bus sutaupytos pirmiausia imantis priemonių, kurios sukurtos vykdant viešųjų išlaidų peržiūrą;
            
         
               (12)
            
            
               nors aukščiau minėtos priemonės yra nuolatinės, Vyriausybė taip pat priims nenuolatinių priemonių, įskaitant, inter alia, pervedant Sanglaudos fondo išteklius iš pradėtų projektų tiems projektams, kuriuos įgyvendinant pasiekta daugiau pažangos, ir toliau mažinant kapitalo išlaidas (programa „Polis“);
            
         
               (13)
            
            
               be konsolidavimo priemonių, įtrauktų į papildomą biudžetą, visus kitus teisės aktų pakeitimus ir teisės aktų pasiūlymus, kurie būtini reformoms įgyvendinti ir kurie yra susieti su viešųjų išlaidų peržiūra, priims Vyriausybė arba jie bus pateikti parlamentui ne vėliau kaip teisėkūros sesijos pabaigoje 2013 m. liepos mėn. viduryje;
            
         
               (14)
            
            
               2014 m. fiskalinis koregavimas vyks remiantis viešųjų išlaidų peržiūra, kurią Vyriausybė vykdė per pastaruosius mėnesius, ir apims nuolatines išlaidų mažinimo priemones – 2 % BVP 2014 m. Pagrindinis viešųjų išlaidų peržiūros priemonių poveikis trijose pagrindinėse srityse: 1) mažinamas viešojo sektoriaus darbo užmokestis; 2) mažinamos pensijų išmokos ir 3) mažinamos sektorių išlaidos šakinėms ministerijoms ir programoms. Viešųjų išlaidų peržiūros priemonės yra dalis platesnio masto pastangų reformuoti valstybę, kad būtų padidinta lygybė ir veiksmingumas teikiant socialinius pervedimus ir viešąsias paslaugas. Darbo užmokesčio mažinimu 2014 m. siekiama sumažinti viešojo sektoriaus darbuotojų skaičių kartu keičiant darbuotojų sudėtį taip, kad būtų daugiau aukštesnės kvalifikacijos darbuotojų, derinant viešojo sektoriaus darbo tvarkos taisykles su privačiojo sektoriaus taisyklėmis ir nustatant skaidresnę darbo užmokesčio politiką, kuri būtų labiau pagrįsta nuopelnais. Konkrečios reformos: speciali judumo schema pakeičiama perkvalifikavimo programa, viešojo sektoriaus darbo valandų skaičius suderinamas su privačiojo sektoriaus darbo valandų skaičiumi (t. y. darbo savaitė prailginama nuo 35 iki 40 valandų), sukuriamas vadinamasis „valandų bankas“, sumažinamos teisės į atostogas, įgyvendinama savanoriško išėjimo iš darbo schema (apskaičiuota, kad tai sudarytų beveik 0,3 % BVP vienkartinių pradinių išlaidų) bei sukuriama viena darbo užmokesčio ir priedų skalė. Visapusiška pensijų reforma padės sutaupyti dar vieną didelę dalį lėšų ir bus grindžiama lygybės principais bei pajamų progresiniu apmokestinimu, tokiomis priemonėmis apsaugant mažiausias pensijas. Konkrečiai reformomis bus siekiama mažinti esamus valstybės tarnautojų sistemos ir bendrosios sistemos skirtumus: ilginamas įstatymais nustatytas pensinis amžius, keičiant demografinio tvarumo veiksnį, ir, jeigu labai reikia, įvedant progresinę tvarumo įmoką. Galiausiai bus sutaupyta daugiau tarpinio vartojimo ir išlaidų programų lėšų šakinėse ministerijose;
            
         
               (15)
            
            
               atsižvelgiant į įgyvendinimo proceso politinę ir teisinę riziką, kai kurios viešųjų išlaidų peržiūros priemonės gali būti pakeistos panašaus dydžio ir kokybės kitomis priemonėmis vykstant konsultacijoms su socialiniais ir politiniais partneriais;
            
         
               (16)
            
            
               biudžeto koregavimo procesas susijęs su įvairiomis fiskalinėmis struktūrinėmis priemonėmis, kuriomis siekiama sustiprinti valdžios sektoriaus išlaidų kontrolę ir pagerinti pajamų surinkimą. Visų pirma numatoma visapusiška biudžeto sistemos reforma, įskaitant centrinės, regioninės ir vietos valdžios lygmenis, siekiant suderinti ją su biudžeto procedūrų ir valdymo geriausia patirtimi. Biudžeto sistemos įstatymas buvo iš dalies pakeistas, siekiant įtraukti sustiprintą Sąjungos fiskalinio valdymo sistemą į nacionalinę teisę perkeliant Sutartyje dėl stabilumo, koordinavimo ir valdysenos ekonominėje ir pinigų sąjungoje ir ekonomikos valdymo dokumentų rinkinyje, vadinamame „šešių dokumentų rinkiniu“, nustatytus reikalavimus. Naujoji įsipareigojimų kontrolės sistema duoda rezultatų, tačiau jos įgyvendinimą reikia atidžiai stebėti, siekiant užtikrinti, kad įsipareigojimai atitiktų finansavimo galimybes. Viešojo administravimo reformos bus tęsiamos imantis svarbių viešojo sektoriaus užimtumo ir viešojo sektoriaus institucijų racionalizavimo priemonių. Toliau daroma pažanga įgyvendinant pajamų administravimo reformų darbotvarkę ir valdžios institucijos stiprina pajamų suderinamumą ir jų stebėseną. Prasidėjo pakartotinės derybos dėl viešojo ir privačiojo sektorių partnerysčių ir 2013 m. bei vėliau numatoma sutaupyti daug lėšų. Valstybinės įmonės pasiekė veiklos balansą vidutiniškai ne vėliau kaip 2012 m. pabaigoje, o rezultatams toliau gerinti numatytos papildomos reformos, kuriomis siekiama veiksmingumo. Daug sutaupyti padeda sveikatos priežiūros sektoriaus reformos ir jos toliau įgyvendinamos iš esmės laikantis numatytų tikslų;
            
         
               (17)
            
            
               pagal dabartines Komisijos nominaliojo BVP augimo projekcijas (-1,0 % 2013 m., 1,6 % 2014 m. ir 3,3 % 2015 m.) ir valdžios sektoriaus deficito projekcijas (5,5 % BVP 2013 m., 4,0 % BVP 2014 m. ir 2,5 % BVP 2015 m.) numatoma, kad skolos santykis su BVP keisis taip: 122,9 % BVP 2013 m., 124,2 % BVP 2014 m. ir 123,1 % BVP 2015 m. Todėl skolos santykis su BVP pradėtų mažėti po 2014 m., jei ir toliau bus mažinamas deficitas. Skolos dinamikai poveikio turi keletas ypatingų operacijų, įskaitant didelės apimties finansinio turto įsigijimą, visų pirma susijusį su galimu bankų rekapitalizavimu ir valstybinių įmonių finansavimu, ir pagal kaupiamąjį principą apskaičiuotų bei faktiškai išmokėtų palūkanų skirtumus;
            
         
               (18)
            
            
               2012 m. baigta bankų kapitalo didinimo programa, kuri sudarė galimybes dalyvaujantiems bankams patenkinti Europos bankininkystės institucijos nustatytą kapitalo rezervo reikalavimą ir pasiekti 2012 m. nustatytą metų pabaigos 1 kapitalo lygio 10 % santykį, kuris buvo pasiektas 2012 m. viduryje. Orientacinis 120 % paskolų ir indėlių santykio tikslas greičiausiai bus pasiektas ne vėliau kaip 2014 m., nes kai kurie bankai jau yra jį sumažinę iki žemesnės nei ši riba ne vėliau kaip 2012 m. pabaigoje. Stiprinamos pastangos diversifikuoti įmonių sektoriaus finansavimo šaltinius. Vertinamos galimybės gerinti veiklos rezultatus ir esamų Vyriausybės finansuojamų kredito linijų valdymą. Analizuojami bankų atgaivinimo planai ir rengiami jų pertvarkymo planai;
            
         
               (19)
            
            
               padaryta tolesnė pažanga įgyvendinant augimą ir konkurencingumą didinančias struktūrines reformas. Be to, kad stiprinama aktyvi darbo rinkos politika, valdžios institucijos patvirtino visapusišką darbo rinkos reformą. Siekiant remti darbo rinkos lankstumą ir kurti darbo vietas, naująja teisine sistema mažinamos išeitinės išmokos, lengvinamos teisingo atleidimo iš darbo sąlygos, didinamas darbo laiko lankstumas, didinamos galimybės įmonės lygmeniu derėtis ir peržiūrimos nedarbo draudimo išmokų sistemos, kad padaugėtų paskatų greitai grįžti į darbą ir kartu būtų garantuota pakankamo lygio apsauga. Veiksmų planai, susiję su vidurinėmis ir profesinėmis mokyklomis, iš esmės įgyvendinami pagal tvarkaraštį;
            
         
               (20)
            
            
               įgyvendinama 2006 m. gruodžio 12 d. Europos Parlamento ir Tarybos direktyva 2006/123/EB dėl paslaugų vidaus rinkoje (3), kuria siekiama mažinti kliūtis patekti į rinką ir skatinti konkurenciją bei ekonominę veiklą palengvinant naujų dalyvių patekimą į rinką skirtinguose ekonominiuose režimuose. Parlamentui turi būti pateiktas pagrindų įstatymas, kuriame bus nustatyti pagrindiniai svarbiausių nacionalinių reguliavimo institucijų veikimo principai, įskaitant suteiktą didelį nepriklausomumą ir autonomiją. Padaryta didelė pažanga į nacionalinę teisę perkeliant Trečiąjį energetikos dokumentų rinkinį ir mažinant elektros energijos tarifo skolą, siekiant užtikrinti, kad būtų palaikomas sistemos tvarumas. Paprastinamos licencijų išdavimo procedūros ir mažinama kita administracinė našta įvairiuose ekonomikos sektoriuose, kaip antai aplinkos ir teritorijų planavimo, žemės ūkio ir kaimo plėtros, pramonės, turizmo ir geologijos;
            
         
               (21)
            
            
               2012 m. lapkričio mėn. įgyvendinta visapusiška gyvenamojo būsto nuomos rinkos reforma, dėl kurios gyvenamojo būsto rinka turėtų tapti dar dinamiškesnė. Toliau pagal sutartą tvarkaraštį vykdomos teismų sistemos reformos. Pasiekta pažanga mažinant neišspręstų bylų skaičių ir vykdant platesnes reformas, kaip antai teismų apylinkių geografinis pertvarkymas ir civilinio proceso kodekso reforma;
            
         
               (22)
            
            
               atsižvelgiant į šiuos pokyčius, Įgyvendinimo sprendimas 2011/344/ES turėtų būti iš dalies pakeistas,
            
         PRIĖMĖ ŠĮ SPRENDIMĄ:
   1 straipsnis
   Įgyvendinimo sprendimas 2011/344/ES iš dalies keičiamas taip:
   
               1)
            
            
               1 straipsnis iš dalies keičiamas taip:
               
                           a)
                        
                        
                           1 dalis pakeičiama taip:
                           „1.   Sąjunga suteikia Portugalijai paskolą, kuri neviršija 26 mlrd. EUR ir kurios ilgiausias vidutinis grąžinimo terminas yra 19,5 metų. Atskirų paskolos dalinių išmokų terminas gali būti iki 30 metų.“;
                        
                     
                           b)
                        
                        
                           papildoma šia dalimi:
                           „9.   Portugalijos prašymu Komisija gali pratęsti paskolos dalies arba dalinės išmokos terminą, jei laikomasi ilgiausio vidutinio 1 dalyje nustatyto termino. Tam tikslui pasiekti Komisija gali refinansuoti visus įsiskolinimus arba jų dalį. Visos iš anksto pasiskolintos sumos laikomos ECB sąskaitoje, kurią Komisija atidarė finansinei pagalbai administruoti.“
                        
                     
         
               2)
            
            
               3 straipsnis iš dalies keičiamas taip:
               
                           a)
                        
                        
                           3 ir 4 dalys pakeičiamos taip:
                           „3.   Valdžios sektoriaus deficitas neviršija 5,9 % BVP 2011 m., 5,0 % BVP 2012 m., 5,5 % BVP 2013 m. ir 4 % BVP 2014 m. Apskaičiuojant šį deficitą, neatsižvelgiama į galimas biudžetines bankų rėmimo priemonių išlaidas įgyvendinant Vyriausybės finansų sektoriaus strategiją. Biudžeto konsolidaciją galima pasiekti vykdant kokybiškas nuolatines priemones ir iki minimumo sumažinant konsolidacijos poveikį pažeidžiamiausioms grupėms.
                           4.   Anksčiau nei nurodytų metų pabaigoje Portugalija patvirtina 5–8 dalyse nurodytas priemones, o konkretūs 2011–2014 m. terminai išdėstomi Susitarimo memorandume. Portugalija yra pasirengusi imtis papildomų konsolidavimo priemonių deficito tikslams pasiekti per Programos laikotarpį.“;
                        
                     
                           b)
                        
                        
                           7–9 dalys pakeičiamos taip:
                           „7.   Portugalija, laikydamasi Susitarimo memorandumo sąlygų, 2013 m. patvirtina šias priemones:
                           
                                       a)
                                    
                                    
                                       2013 m. valdžios sektoriaus deficitas neviršija 5,5 % BVP. Į 2013 m. biudžetą, įskaitant į papildomą biudžetą, pateiktą Parlamentui ne vėliau kaip gegužės mėn. pabaigoje, įtrauktos konsolidavimo priemonės, įgyvendinamos visus metus. Pajamų didinimo priemonės apima gyventojų pajamų mokesčio reformą, kuria supaprastinama mokesčio struktūra, išplečiama mokestinė bazė panaikinant kai kurias mokesčių lengvatas ir padidinamas vidutinis mokesčio tarifas išsaugant progresyvumą; išplečiama pelno mokesčio bazė; padidinami akcizo mokesčiai ir periodiniai turto mokesčiai bei speciali pensijoms taikoma solidarumo įmoka. Išlaidų mažinimo priemonės apima viešojo administravimo, švietimo, sveikatos priežiūros ir socialinių išmokų racionalizavimą; darbo užmokesčio išlaidų mažinimą, mažinant nuolatinių ir laikinųjų darbuotojų skaičių ir užmokestį už viršvalandžius; mažinant valstybinių įmonių veiklos ir kapitalo išlaidas; vykdant pakartotines derybas dėl viešojo ir privačiojo sektorių partnerystės sutarčių; ir mažinant tarpinį vartojimą šakinėse ministerijose;
                                    
                                 
                                       b)
                                    
                                    
                                       kai kurios priemonės, parengtos atsižvelgus į viešųjų išlaidų peržiūrą, įgyvendinamos 2013 m. Jos daugiausia susijusios su tolesniu viešojo sektoriaus darbuotojų skaičiaus mažinimu: speciali judumo schema pakeičiama perkvalifikavimo programa, viešojo sektoriaus darbo taisyklės derinamos su privačiojo sektoriaus darbo taisyklėmis, pirmiausia viešojo sektoriaus darbo savaitę pailginant nuo 35 iki 40 valandų; didinamos viešojo sektoriaus darbuotojų įmokos į specialias sveikatos draudimo schemas ir mažinamos papildomos išmokos. Vykdomas platesnio masto šakinių ministerijų racionalizavimas, nei numatyta pradiniuose biudžeto planuose, ir toliau racionalizuojamos socialinės išlaidos. Be to, pirmiau minėtos nuolatinės priemonės papildomos laikinosiomis priemonėmis (jas 2014 m. pakeistų nuolatinės priemonės), kurias sudaro Sanglaudos fondo išteklių pervedimas iš pradėtų projektų tiems projektams, kuriuos įgyvendinant pasiekta daugiau pažangos, ir tolesnis kapitalo išlaidų mažinimas (programa „Polis“);
                                    
                                 
                                       c)
                                    
                                    
                                       be konsolidavimo priemonių, įtrauktų į papildomą biudžetą, visus kitus teisės aktų pakeitimus ir teisės aktų pasiūlymus, kurie būtini reformoms įgyvendinti ir kurie yra susieti su viešųjų išlaidų peržiūra, priima Vyriausybė arba jie pateikiami Parlamentui ne vėliau kaip teisėkūros sesijos pabaigoje 2013 m. liepos mėn. viduryje;
                                    
                                 
                                       d)
                                    
                                    
                                       Portugalija toliau įgyvendina privatizavimo programą;
                                    
                                 
                                       e)
                                    
                                    
                                       Portugalija koordinuoja keitimąsi informacija visais valdžios lygmenimis, kad būtų lengviau planuoti 2014 m. autonominių regionų ir vietos valdžios institucijų biudžeto pajamas;
                                    
                                 
                                       f)
                                    
                                    
                                       Portugalija didina bendrų paslaugų naudojimą viešojo administravimo srityje;
                                    
                                 
                                       g)
                                    
                                    
                                       Portugalija mažina šakinių ministerijų (pvz., mokesčių, socialinės apsaugos, teisingumo) vietos padalinių skaičių, sujungdama juos į „Lojas do Cidadão“ (administravimo ir paslaugų bendri kontaktiniai centrai) ir visu Programos laikotarpiu toliau plėtodama e. administraciją;
                                    
                                 
                                       h)
                                    
                                    
                                       Portugalija tęsia ligoninių tinklo reorganizaciją ir racionalizaciją, specializuodama ir koncentruodama ligoninių paslaugas bei mažindama jų apimtį, įvesdama ligoninių bendrą valdymą ir apjungdama jų veiklą bei užbaigia veiksmų plano įgyvendinimą ne vėliau kaip 2013 m. pabaigoje;
                                    
                                 
                                       i)
                                    
                                    
                                       remiama tarptautinio garso ekspertų ir priėmusi Naujojo nuomos miestuose įstatymo 6/2006 pakeitimus ir įstatymo galią turintį dekretą, kuriuo supaprastinama renovacijos administracinė procedūra, Portugalija vykdo išsamią būsto rinkos veikimo peržiūrą;
                                    
                                 
                                       j)
                                    
                                    
                                       Portugalija kuria nacionalinio masto žemės registracijos sistemą, kuri sudarytų galimybę vienodžiau paskirstyti naudą ir sąnaudas vykdant miestų planavimą;
                                    
                                 
                                       k)
                                    
                                    
                                       Portugalija įgyvendina priemones, išdėstytas jos veiksmų planuose vidurinio išsilavinimo ir profesinio rengimo ir mokymo kokybei gerinti, visų pirma įdiegia visiškai veikiančią valdymo priemonę, kuria siekiama analizuoti, stebėti ir vertinti švietimo ir lavinimo politikos rezultatus ir poveikį, ir įsteigia pavyzdines profesines mokyklas;
                                    
                                 
                                       l)
                                    
                                    
                                       Portugalija priima dar nepriimtus išskirtinius sektorinius pakeitimus, reikalingus siekiant visapusiškai įgyvendinti 2006 m. gruodžio 12 d. Europos Parlamento ir Tarybos direktyvą 2006/123/EB dėl paslaugų vidaus rinkoje (4);
                                    
                                 
                                       m)
                                    
                                    
                                       Portugalija įgyvendina tikslines priemones, skirtas nuolat mažinti susikaupusių neišspręstų teisės aktų vykdymo užtikrinimo bylų skaičių, siekdama išspręsti susikaupusių teismo bylų klausimą;
                                    
                                 
                                       n)
                                    
                                    
                                       Vyriausybė pateikia Parlamentui pagrindų įstatymą dėl pagrindinių nacionalinių reguliavimo institucijų, siekdama užtikrinti jų visišką nepriklausomumą ir finansinę, administracinę ir valdymo autonomiją;
                                    
                                 
                                       o)
                                    
                                    
                                       Portugalija gerina verslo aplinką baigdama įgyvendinti administracinės naštos mažinimo reformas (Direktyvoje 2006/123/EB numatyto visapusiškai veikiančio kontaktinio centro ir patvirtinimo nereikalavimo projektai) ir dar labiau supaprastindama esamą licencijų išdavimo tvarką, reglamentus ir kitą ekonomikoje susidarančią administracinę naštą, kuri yra didžiausia ekonominės veiklos plėtojimo kliūtis;
                                    
                                 
                                       p)
                                    
                                    
                                       Portugalija užbaigia uostų valdymo sistemos reformą, įskaitant uostų veiklos koncesijų nuodugnią peržiūrą;
                                    
                                 
                                       q)
                                    
                                    
                                       Portugalija įgyvendina priemones, kuriomis gerinamas transporto sistemos veikimas;
                                    
                                 
                                       r)
                                    
                                    
                                       Portugalija įgyvendina priemones, kuriomis panaikinama energijos tarifų skola, ir visiškai perkelia į nacionalinę teisę trečiąjį ES energetikos dokumentų rinkinį;
                                    
                                 
                                       s)
                                    
                                    
                                       Portugalija užtikrina, kad nauja teisinė ir institucinė viešojo ir privačiojo sektorių partnerystės sistema būtų taikoma, o dėl viešojo ir privačiojo sektorių partnerystės sutarčių dėl kelių būtų vykdomos pakartotinės derybos pagal Vyriausybės pateiktą strateginį planą, atsižvelgiant į reglamentavimo sistemos peržiūrą, kad būtų gauta daugiau biudžeto pajamų, ypač 2013 m.;
                                    
                                 
                                       t)
                                    
                                    
                                       Portugalija ir toliau skiria dėmesį kovos su mokestiniu sukčiavimu ir mokesčių slėpimu priemonėms ir užtikrina geresnį mokesčių mokėtojų prievolių vykdymą;
                                    
                                 
                                       u)
                                    
                                    
                                       Portugalija pradeda taikyti koregavimus išeitinių išmokų sistemoje pagal Susitarimo memorandumo nuostatas;
                                    
                                 
                                       v)
                                    
                                    
                                       Portugalija skatina darbo užmokesčio pokyčius, atitinkančius darbo vietų kūrimo ir įmonių konkurencingumo didinimo tikslus, siekiant panaikinti makroekonominį disbalansą. Programos įgyvendinimo laikotarpiu minimalus darbo užmokestis didinamas tik tuomet, jei tai pagrįsta atsižvelgiant į ekonomikos ir darbo rinkos pokyčius;
                                    
                                 
                                       w)
                                    
                                    
                                       Portugalija ir toliau didina aktyvios darbo rinkos politikos priemonių veiksmingumą, atsižvelgdama į vertinimo ataskaitos ir veiksmų plano, kuriuo siekiama gerinti valstybinių užimtumo tarnybų veikimą, rezultatus.
                                    
                                 8.   2014 m. valdžios sektoriaus deficitas neviršija 4,0 % BVP. Kad šis tikslas būtų pasiektas, Portugalija įgyvendina išlaidų mažinimo priemones, kurios parengtos vykdant viešųjų išlaidų peržiūrą. Apskritai šios priemonės kartu sudaro 2 % BVP 2014 m. ir apima darbo užmokesčio išlaidų mažinimą, kuriuo siekiama sumažinti viešojo sektoriaus darbuotojų skaičių kartu keičiant darbuotojų sudėtį taip, kad būtų daugiau aukštesnės kvalifikacijos darbuotojų; viešojo sektoriaus darbo taisyklių derinimą su privačiojo sektoriaus darbo taisyklėmis, t. y. ilginant darbo laiką, sukuriant vadinamąjį „valandų banką“, mažinant teises į atostogas; savanoriško išėjimo iš darbo schemos įgyvendinimą ir vienos darbo užmokesčio ir priedų skalės sukūrimą; esamų valstybės tarnautojų pensijų sistemos ir bendrosios pensijų sistemos skirtumų mažinimą; įstatymais nustatyto pensinio amžius ilginimą; ir, jeigu labai reikia, pensijoms taikomos progresinės tvarumo įmokos įvedimą. Be to, sutaupoma daugiau tarpinio vartojimo ir išlaidų programų lėšų šakinėse ministerijose. Kai kurios priemonės gali būti iš dalies arba visiškai pakeistos kitomis panašaus dydžio ir kokybės priemonėmis.
                           9.   Siekiant atkurti pasitikėjimą finansų sektoriumi, Portugalija siekia išlaikyti tinkamą kapitalo lygį savo bankų sektoriuje ir užtikrina metodišką įsiskolinimo mažinimą, laikydamasi Susitarimo memorandume nustatytų terminų. Šioje srityje Portugalija įgyvendina su Komisija, ECB ir TVF suderintą Portugalijos bankų sektoriaus strategiją, kad būtų išsaugotas finansinis stabilumas. Visų pirma Portugalija:
                           
                                       a)
                                    
                                    
                                       skatina bankus tvariai stiprinti savo įkaitų rezervus;
                                    
                                 
                                       b)
                                    
                                    
                                       užtikrina subalansuotą ir metodišką bankų sektoriaus įsiskolinimo mažinimą – tai labai svarbu siekiant ilgam panaikinti finansavimo disbalansą ir vidutinės trukmės laikotarpiu sumažinti priklausomybę nuo Eurosistemos teikiamo finansavimo. Bankų finansavimo ir kapitalo planai peržiūrimi kas ketvirtį;
                                    
                                 
                                       c)
                                    
                                    
                                       skatina įmonių sektoriaus, visų pirma MVĮ, finansavimo galimybių diversifikavimą, taikydama įvairias priemones, skirtas jų prieigai prie kapitalo rinkų ir eksporto kredito draudimo gerinti;
                                    
                                 
                                       d)
                                    
                                    
                                       toliau racionalizuoja valstybės įmonių grupę CGD;
                                    
                                 
                                       e)
                                    
                                    
                                       optimizuoja turto, kuris iš BPN perduotas trims valstybės specialiosios paskirties įmonėms, susigrąžinimo procesą naudodamasi profesionalios trečiosios šalies teikiamomis turto valdymo paslaugomis ir suteikdama jai įgaliojimą palaipsniui susigrąžinti turtą; kreditus valdančią šalį atrenka vykdomo konkurso būdu, o įgaliojime numato tinkamas paskatas kuo labiau padidinti susigrąžinamas sumas ir kuo labiau sumažinti veiklos išlaidas; ir užtikrina, kad kitų dviejų valstybės specialiosios paskirties įmonių patronuojamosios įmonės ir turtas būtų parduoti laiku;
                                    
                                 
                                       f)
                                    
                                    
                                       remdamasi pateiktu preliminarių pasiūlymų skatinti įmonių sektoriaus finansavimo galimybių diversifikavimą rinkiniu, rengia ir įgyvendina sprendimus, kuriais įmonių sektoriui suteikiamos finansavimo galimybės, kaip tradicinių banko kreditų alternatyva; įvertina Vyriausybės remiamų eksporto kredito draudimo schemų veiksmingumą, kad būtų galima imtis su Sąjungos teise suderinamų priemonių eksportui skatinti;
                                    
                                 
                                       g)
                                    
                                    
                                       analizuoja bankų gaivinimo planus, sistemai teikia gaivinimo planų rekomendacijas ir rengia bankų pertvarkymo planus, remdamasi bankų pateiktomis ataskaitomis; užtikrina, kad būtų nustatyta pradinio ir metinio Bankų pertvarkymo fondo finansavimo tvarka; ir įgyvendinant bankų gaivinimo ir pertvarkymo planus teikia prioritetą sisteminės svarbos bankams;
                                    
                                 
                                       h)
                                    
                                    
                                       įgyvendina finansų įstaigų dalyvavimo namų ūkiams taikomoje neteisminėje skolų restruktūrizavimo procedūroje sistemą, palengvina įmonių skolos restruktūrizavimo vykdymą ir įgyvendina veiksmų planą, kuriuo siekiama geriau informuoti visuomenę apie restruktūrizavimo priemones;
                                    
                                 
                                       i)
                                    
                                    
                                       parengia ketvirtines naujų restruktūrizavimo priemonių įgyvendinimo ataskaitas ir vykdo bankrotu suinteresuotų šalių apklausą, siekiant sužinoti apie esamų skolos restruktūrizavimo priemonių tinkamumą ir galimus trūkumus arba kliūtis, surasti alternatyvų sėkmingam bendrovių, kurios yra susijusios su viešųjų išlaidų peržiūra, atgaivinimui padidinti (speciali atgaivinimo procedūra didelių finansinių sunkumų turinčioms bendrovėms) ir SIREVE (bendrovių gaivinimo sistema pagal neteisminius susitarimus su sunkioje ekonominėje padėtyje esančiomis arba neišvengiamą bankrotą patirsiančiomis arba faktinį bankrotą patiriančiomis bendrovėmis);
                                    
                                 
                                       j)
                                    
                                    
                                       vertina galimybes gerinti veiklos rezultatus ir esamų Vyriausybės finansuojamų kredito linijų valdymą, nustato ketvirtinį valstybės remiamų kredito linijų, kuriomis lengvinamos galimybės MVĮ gauti finansavimą, paskirstymo stebėsenos ir atskaitomybės mechanizmą; vykdo Nacionalinės garantijų sistemos išorės auditą.
                                    
                                 
                     
         2 straipsnis
   Šis sprendimas skirtas Portugalijos Respublikai.
   
      Priimta Liuksemburge 2013 m. birželio 21 d.
      
         
            Tarybos vardu
         
         
            Pirmininkas
         
         M. NOONAN
      
   
   
      (1)  OL L 118, 2010 5 12, p. 1.
   
      (2)  OL L 159, 2011 6 17, p. 88.
   
      (3)  OL L 376, 2006 12 27, p.36.
   
      (4)  OL L 376, 2006 12 27, p. 36.“.